Forslag til Rådets direktiv om bekæmpelse af Pseudomonas solanacearum (Smith) Smith (97/C 124/02) KOM(97) 15 endelig udg. - 97/0025 (CNS)

(Forelagt af Kommissionen den 30. januar 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Produktionen af kartofler og tomater indtager en vigtig plads i EF-landbruget; kartoffel- og tomatudbyttet bliver til stadighed truet af skadegørere;

ved at beskytte kartoffel- og tomatdyrkningen mod sådanne skadegørere skulle ikke alene produktiviteten bevares, men landbrugsproduktiviteten ville tillige blive øget;

beskyttelsesforanstaltninger til at hindre, at der indslæbes skadegørere på en medlemsstats område, ville kun have begrænset virkning, hvis sådanne skadegørere ikke samtidig blev metodisk bekæmpet i hele EF og hindret i at brede sig;

en af skadegørerne på kartofler og tomater er Pseudomonas solanacearum (Smith) Smith, som er det patogene agens, der forårsager brunbakteriose hos kartofler og bakteriesygdom hos tomater; sygdomsudbrud forårsaget af dette patogen er forekommet i nogle dele af EF, og der findes stadig enkelte, begrænsede smittekilder;

det vil være en betydelig risiko for kartoffel- og tomatdyrkningen i hele EF, hvis der ikke træffes effektive foranstaltninger til at lokalisere denne sygdom og fastslå dens udbredelse, således at man kan hindre dens forekomst og spredning, og hvis den findes, så at forhindre, at den spredes, og at bekæmpe den med henblik på udryddelse;

for at sikre dette må der træffes bestemte foranstaltninger i EF; desuden bør medlemsstaterne om nødvendigt kunne træffe yderligere eller strengere foranstaltninger, forudsat at varebevægelserne for kartofler og tomater i EF ikke hindres ud over, hvad der er fastsat i Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1); sådanne foranstaltninger skal meddeles de øvrige medlemsstater og Kommissionen;

i foranstaltningerne bør der tages hensyn til, at systematiske officielle undersøgelser er nødvendige for at lokalisere patogenet; sådanne undersøgelser bør omfatte inspektionsprocedurer, og da sygdommen under visse miljømæssige omstændigheder kan være latent uden synlige symptomer såvel i kartofler og tomater i vækst som i kartoffelknolde under lagring, bør foranstaltningerne tillige omfatte prøvetagnings- og testmetoder i relevante tilfælde; patogenets spredning i afgrøden i vækst er ikke den vigtigste faktor, men patogenet kan spredes med overfladevand og visse vilde planter af natskyggefamilien, og vanding af kartofler og tomater med kontamineret vand lader til at udgøre en risiko for kontaminering af sådanne afgrøder; patogenet kan også overvintre i gengroninger af kartofler (spildkartofler) og selvsåede tomater, som kan være en smittekilde og overføre sygdommen fra en vækstsæson til den næste; patogenet spredes endvidere ved kontaminering af kartofler eller tomater ved kontakt med kontaminerede kartofler eller tomater eller med lægge-, optagnings- og behandlingsmaskiner og -redskaber eller udstyr, der anvendes til transport og lagring, og som er blevet kontamineret med skadegøreren ved tidligere kontakt med kontaminerede kartofler eller tomater; patogenets spredning kan mindskes eller hindres ved dekontaminering af sådanne genstande; sådan kontaminering af læggekartofler vil altid udgøre en stor risiko for, at patogenet spredes; ligeledes udgør latent kontaminering i læggekartofler en stor risiko for spredning af patogenet, og dette kan kun forhindres ved benyttelse af læggekartofler, der er avlet efter et officielt godkendt program, hvorunder læggekartoflerne er blevet prøvet og fundet sygdomsfrie;

det nuværende kendskab til biologien og epidemiologien hos Pseudomonas solanacearum (Smith) Smith under europæiske betingelser er ufuldstændigt, og det forventes, at det vil være nødvendigt at tage de foreslåede foranstaltninger op til fornyet overvejelse inden for flere vækstsæsoner; der forventes ligeledes forbedringer af testmetoden i lyset af yderligere forskning, navnlig med hensyn til testmetodernes følsomhed og specificitet, således at de optimale testmetoder, der er til rådighed, kan vælges og standardiseres;

fastlæggelsen af enkelthederne i sådanne generelle foranstaltninger og i de strengere eller supplerende foranstaltninger, der træffes af medlemsstaterne for at forhindre indslæbning af patogenet på deres område, bør foregå i snævert samarbejde mellem medlemsstaterne og Kommissionen i Den Stående Komité for Plantesundhed (i det følgende benævnt »komitéen«) -

UDSTEDT FØLGENDE DIREKTIV:

Artikel 1

Dette direktiv omhandler de foranstaltninger, der skal træffes i medlemsstaterne mod Pseudomonas solanacearum (Smith) Smith (i det følgende benævnt »skadegøreren«), for med hensyn til de værtsplanter for skadegøreren, der er opført på listen i bilag I, afsnit I, (i det følgende benævnt »det nævnte plantemateriale«), at

a) lokalisere skadegøreren og bestemme dens udbredelse

b) forhindre, at den forekommer og spredes, og

c) hvis den konstateres: forhindre, at den spredes, og bekæmpe den med henblik på udryddelse.

Artikel 2

1. Medlemsstaterne gennemfører systematiske officielle undersøgelser for skadegøreren på det nævnte plantemateriale med oprindelse på deres område. Alt efter den konstaterede risiko skal medlemsstaterne for at fastslå eventuelle smittekilder, der truer produktionen af det nævnte plantemateriale, i produktionsområder med det nævnte plantemateriale endvidere foretage målrettede officielle undersøgelser for skadegøreren på andre planter end det nævnte plantemateriale, herunder vilde planter af natskyggefamilien, og af såvel overfladevand, der bruges til vanding og sprøjtning af det nævnte plantemateriale som flydende affald fra industrielle forarbejdnings- eller pakkeanlæg, der håndterer det nævnte plantemateriale. Medlemsstaterne kan også foretage officielle undersøgelser for skadegøreren på andet end vegetabilsk materiale.

2. De i stk. 1 omhandlede officielle undersøgelser skal foretages

a) på det nævnte plantemateriale ifølge de nærmere regler i bilag I, afsnit II, punkt 1,

b) på andre værtsplanter end det nævnte plantemateriale og af vand, herunder flydende affald, efter egnede metoder, og der skal hvor relevant udtages prøver, som underkastes officiel laboratorietest eller laboratorietest under officielt tilsyn

c) i relevante tilfælde på andet end vegetabilsk materiale efter egnede metoder.

Med henblik på disse undersøgelser træffer de officielle ansvarlige organer, jf. direktiv 77/93/EØF, beslutning om de nærmere regler for inspektionsprocedurerne og antal, oprindelse, stratificering og tidspunkt for indsamling af prøver baseret på kvalificerede videnskabelige og statistiske principper samt skadegørerens biologi og under hensyntagen til den pågældende medlemsstats særlige produktionssystemer for det nævnte plantemateriale og hvis relevant for andre værtsplanter for skadegøreren.

3. Enkelthederne om og resultaterne af de i stk. 1 omhandlede officielle undersøgelser skal hvert år inden den 1. juni meddeles de øvrige medlemsstater og Kommissionen som angivet i bilag I, afsnit II, punkt 2. Oplysningerne i denne meddelelse er fortrolige. De kan indgives til komitéen.

4. Følgende vedtages efter proceduren i artikel 16a i direktiv 77/93/EØF:

- de egnede metoder til undersøgelserne og laboratorietesten, som omhandlet i stk. 2, første afsnit, litra b).

5. Følgende bestemmelser kan vedtages efter proceduren i artikel 16a i direktiv 77/93/EØF:

- de egnede metoder for undersøgelserne, som omhandlet i stk. 2, første afsnit, litra c),

- yderligere enkeltheder om de i stk. 2, andet afsnit omhandlede undersøgelser med henblik på at sikre, at sikkerhedsniveauet er sammenligneligt medlemsstaterne imellem.

Artikel 3

Medlemsstaterne drager omsorg for, at en mistænkt eller bekræftet forekomst af skadegøreren på deres område indberettes til deres egne officielle ansvarlige organer.

Artikel 4

1. Hvis der foreligger mistanke om forekomst, sørger pågældende medlemsstat/er for, at der gennemføres officiel laboratorietest eller laboratorietest under officielt tilsyn af det nævnte plantemateriale efter den i bilag II relevante metode og i overensstemmelse med de betingelser, der er foreskrevet i bilag III, punkt 1, eller i alle andre tilfælde anden officielt godkendt metode for at bekræfte eller afkræfte mistanken. I førstnævnte tilfælde finder betingelserne bilag III, punkt 2, anvendelse.

2. I hvert tilfælde af mistanke, hvor

i) der enten visuelt er konstateret diagnostiske symptomer på sygdom forårsaget af skadegøreren og en hurtigscreening, jf. bilag I, afsnit I, har givet positivt resultat

ii) eller screening som beskrevet bilag I, afsnit II, har givet positivt resultat

skal medlemsstatens officielle ansvarlige organ, indtil mistanken er blevet bekræftet eller afkræftet, jf. stk. 1, for så vidt angår medlemsstatens egen produktion:

a) forbyde flytning af planter og knolde fra alle afgrøder, partier eller sendinger, hvorfra prøverne er taget, medmindre det sker under organets tilsyn og på betingelse af, at det er fastslået, at der ikke er nogen påviselig risiko for, at skadegøreren spredes

b) tage skridt til at tilbagespore det mistænkte tilfældes oprindelse

c) på grundlag af omfanget af den skønnede risiko, navnlig med hensyn til produktion af det nævnte plantemateriale, træffe yderligere forholdsregler for at hindre, at skadegøreren spredes.

3. I de tilfælde af mistanke, hvor der er risiko for kontaminering af det nævnte plantemateriale eller overfladevand i andre medlemsstater, skal den medlemsstat, hvori det mistænkte tilfælde er rapporteret, alt efter den beregnede risiko straks meddele vedkommende medlemsstat/er enkelthederne om det mistænkte tilfælde.

4. Følgende bestemmelse kan vedtages efter proceduren i artikel 16a i direktiv 77/93/EØF:

- de foranstaltninger, der omhandles i stk. 2, litra c).

Artikel 5

1. Hvis en officiel laboratorietest eller en laboratorietest under officielt tilsyn, der for det nævnte plantemateriale benytter den relevante metode i bilag II eller i alle andre tilfælde en anden officielt godkendt metode, bekræfter skadegørerens tilstedeværelse i en prøve udtaget i henhold til dette direktiv, skal medlemsstatens officielle ansvarlige organer under hensyntagen til gode videnskabelige principper, skadegørerens biologi og navnlig det særlige produktions-, markedsførings- og forarbejdningssystem i pågældende medlemsstat:

a) for det nævnte plantemateriales vedkommende

i) foretage en undersøgelse for at fastslå kontamineringens omfang og primærkilde/r under hensyntagen til bestemmelserne i bilag IV med en relevant yderligere test efter artikel 4, stk. 1, og

ii) erklære følgende kontamineret: det nævnte plantemateriale, partiet og/eller sendingen, hvorfra prøven er taget, samt de maskiner, køretøjer, fartøjer, lagre eller enheder heraf og alle andre genstande, herunder emballage, som har været i kontakt med det nævnte plantemateriale, hvorfra prøven er taget; eventuelt skal også følgende erklæres kontamineret: produktionsstedet, enhed/er med beskyttet planteproduktion og produktionssteder, hvor det nævnte plantemateriale er høstet, og hvorfra prøven er taget; for prøver, der taget i vækstsæsonen, skal følgende erklæres kontamineret: marken, produktionsstedet og eventuelt enheden med beskyttet planteproduktion, hvorfra prøven er taget, og

iii) under hensyntagen til bilag V, punkt 1, bestemme omfanget af sandsynlig kontaminering ved kontakt før eller efter høst, ved forbindelse gennem produktion, vanding eller sprøjtning eller ved klonslægtskab med den erklærede kontaminering, og

iv) afgrænse en zone på grundlag af erklæringen om kontaminering, jf. nr. ii), bestemmelsen af en sandsynlig kontaminerings omfang, jf. nr. iii), og skadegørerens mulige spredning under hensyntagen til bestemmelserne i bilag V, punkt 2, nr. i).

b) for afgrøder af andre værtsplanter end de i litra a) omhandlede, hvor det er fastslået, at der er risiko ved produktion af det nævnte plantemateriale:

i) foretage en undersøgelse i henhold til litra a), nr. i), og

ii) erklære følgende kontamineret: de værtsplanter for skadegøreren, hvorfra prøven er taget, og

iii) efter henholdsvis litra a), nr. iii) og iv), bestemme den sandsynlige kontaminering og afgrænse en zone i forhold til produktionen af det nævnte plantemateriale

c) for overfladevands vedkommende (herunder flydende affald fra industrielle forarbejdnings- eller pakkeanlæg, der håndterer det nævnte plantemateriale) og visse vilde værtsplanter af natskyggefamilien, hvis det er fundet, at produktion af det nævnte plantemateriale udgør en risiko for overfladevandet ved vanding eller sprøjtning:

i) foretage en undersøgelse, herunder en officiel undersøgelse, på passende tidspunkter på prøver af overfladevand og eventuelle vilde værtsplanter af natskyggefamilien for at fastslå kontamineringens omfang, og

ii) i passende omfang og på grundlag af undersøgelserne, jf. nr. i), erklære det overfladevand, hvorfra prøven er taget, kontamineret, og

iii) bestemme den sandsynlige kontaminering og afgrænse en zone på grundlag af erklæring om kontaminering, jf. nr. ii), og skadegørerens mulige spredning under hensyntagen til bestemmelserne i bilag V, punkt 2, nr. ii).

2. Medlemsstaterne giver straks de øvrige medlemsstater og Kommissionen meddelelse, jf. bilag V, punkt 3, om en erklæret kontaminering, jf. stk. 1, litra a), nr. ii), og stk. 1, litra c), nr. ii), og enkeltheder om zoneafgrænsningen, jf. stk. 1, litra a), nr. iv), og hvor relevant stk. 1, litra c), nr. iii).

Oplysningerne i denne meddelelse er fortrolige. De kan eventuelt indgives til komitéen.

3. Som følge af meddelelsen efter stk. 2 og de elementer, der indgår heri, skal eventuelle andre medlemsstater, som er anført i meddelelsen, foretage en undersøgelse efter stk. 1, litra a), nr. i), og hvor relevant stk. 1, litra c), nr. i), og alt efter omstændighederne træffe yderligere forholdsregler efter stk. 1 og 2.

Artikel 6

1. Medlemsstaterne foreskriver, at det nævnte plantemateriale, som er erklæret kontamineret, jf. artikel 5, stk. 1, litra a), nr. ii), ikke må udplantes, og at det under deres officielle ansvarlige organers tilsyn og godkendelse skal destrueres efter bestemmelserne i bilag VI, punkt 1, således at det kan fastslås, at der ikke er nogen påviselig risiko for, at skadegøreren spredes.

2. Medlemsstaterne foreskriver, at det nævnte plantemateriale, som er erklæret sandsynligvis kontamineret, jf. artikel 5, stk. 1, litra a), nr. iii), ikke må udplantes, og at det under deres officielle ansvarlige organers tilsyn skal anvendes på passende vis eller bortskaffes som beskrevet i bilag VI, punkt 2, således at det kan fastslås, at der ikke er nogen påviselig risiko for, at skadegøreren spredes.

3. Medlemsstaterne foreskriver, at maskiner, køretøjer, fartøjer, lagre eller enheder deraf og alle andre genstande, herunder emballage, som er erklæret kontamineret, jf. artikel 5, stk. 1, litra a), nr. ii), eller som er erklæret sandsynligvis kontamineret, jf. artikel 5, stk. 1, litra a), nr. iii), skal destrueres eller desinficeres efter passende metoder som anført i bilag VI, punkt 3. Efter deskontaminering anses sådanne genstande ikke længere for at være kontamineret.

4. Uden at dette berører foranstaltningerne i henhold til stk. 1, 2 og 3, foreskriver medlemsstaterne, at der skal træffes en række foranstaltninger som anført i bilag VI, punkt 4.1 og 4.2, i den afgrænsede zone, jf. artikel 5, stk. 1, litra a), nr. iv), og litra c), nr. ii). Enkeltheder om sådanne foranstaltninger skal årligt meddeles til de øvrige medlemsstater og Kommissionen i henhold til bilag VI, punkt 4.3.

Oplysningerne i denne meddelelse er fortrolige. De kan eventuelt indgives til komitéen.

Artikel 7

1. Medlemsstaterne foreskriver, at læggekartofler skal opfylde kravene i direktiv 77/93/EØF og i direkte linje stamme fra kartoffelmateriale, de er frembragt under et officielt godkendt program, og som er fundet fri for skadegøreren ved officielle test eller test under officielt tilsyn efter den relevante metode i bilag II.

Ovennævnte test udføres:

- på repræsentative prøver af basislæggekartoflerne eller tidligere opformeringer, når kontamineringen berører produktionen af læggekartofler

- ved systemer med selektion i marken, hvor de planter, der er udvalgt til klonformering ikke er blevet opformeret i flere end tre generationer siden den foregående klonselektion

i) på alle partier, der er produceret i en af disse tre generationer og skal bruges til videreformering, eller

ii) på hver plante i den oprindelige klonselektion

- ved andre systemer, herunder vævskultur, på hver plante eller knold fra den oprindelige klonselektion

- i andre tilfælde enten på hver plante fra den oprindelige klonselektion eller på repræsentative prøver af basislæggekartoflerne eller tidligere opformeringer.

2. Følgende bestemmelser kan vedtages efter proceduren i artikel 16a i direktiv 77/93/EØF:

- gennemførelsesbestemmelser til stk. 1, andet afsnit, første led,

- regler vedrørende repræsentative prøver, jf. stk. 1, andet afsnit, andet led.

Artikel 8

Medlemsstaterne forbyder besiddelse og håndtering af skadegøreren.

Artikel 9

Uden at dette berører bestemmelserne i direktiv 77/93/EØF, kan medlemsstaterne efter direktiv 95/44/EF (2) tillade undtagelser fra de i nærværende direktivs artikel 6 og 8 omhandlede foranstaltninger, når formålet er forsøg, forskning eller sortsforædling.

Artikel 10

Medlemsstaterne kan i fornødent omfang træffe supplerende eller strengere foranstaltninger til bekæmpelse af skadegøreren eller til at forhindre dens spredning, forudsat at foranstaltningerne er i overensstemmelse med direktiv 77/93/EØF.

De i første stykke omhandlede foranstaltninger kan omfatte en forskrift om, at der kun må udplantes læggekartofler eller tomater, som er officielt certificerede eller som ifølge officiel inspektion opfylder de krævede plantesundhedsnormer. Sidstnævnte gælder især, når landbrugere får tilladelse til på deres egen bedrift at anvende læggekartofler eller tomater af egen avl, og i andre tilfælde hvor der udplantes hjemmeavlede læggekartofler eller tomater.

Enkelthederne i disse foranstaltninger meddeles de øvrige medlemsstater og Kommissionen. Oplysningerne i denne meddelelse er fortrolige. De kan eventuelt indgives til komitéen.

Artikel 11

Ændringer af bilagene til dette direktiv som følge af udviklingen i den tekniske og videnskabelige viden vedtages efter proceduren i artikel 16a i direktiv 77/93/EØF. Hvad angår foranstaltningerne i bilag II, og bilag VI, stk. 4.1 og 4.2, skal Kommissionen udarbejde en rapport, hvori den gennemgår disse foranstaltninger i lyset af erfaringerne; rapporten skal forelægges komitéen inden den 1. januar 2002.

Artikel 12

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. juli 1997. De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler straks Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 13

Dette direktiv træder i kraft dagen efter offentliggørelsen i De Europæiske Fællesskabers Tidende.

Artikel 14

Dette direktiv er rettet til medlemsstaterne.

(1) EFT nr. L 26 af 31. 1. 1977, s. 20. Direktivet er senest ændret ved Kommissionens direktiv 96/78/EF (EFT nr. L 321 af 12. 12. 1996, s. 20).

(2) EFT nr. L 184 af 3. 8. 1995, s. 34.

BILAG I

AFSNIT I Liste over værtsplanter af Pseudomonas solanacearum (Smith) Smith som omhandlet i artikel 1

>TABELPOSITION>

AFSNIT II Undersøgelser

1. De i artikel 2, stk. 2, litra a), omhandlede officielle undersøgelser foretages på grundlag af skadegørerens biologi og det særlige produktionssystem i den pågældende medlemsstat, og de skal omfatte:

i) for kartoflers vedkommende:

- besigtigelse af afgrøden i vækst på passende tidspunkter og/eller prøver af såvel læggekartofler som andre kartofler om muligt i vækstsæsonen fra mere fugtige områder af marken eller fra partier på lager. Prøverne skal besigtiges enten officielt eller under officielt tilsyn ved gennemskæring af knoldene, og

- når der er tale om læggekartofler og når relevant andre kartoffelafgrøder, tages yderligere prøver til officiel laboratorietest eller laboratorietest under officielt tilsyn ved benyttelse af metoden i bilag II til diagnosticering, påvisning og identifikation af skadegøreren

ii) for tomaters vedkommende:

- besigtigelse af afgrøden i vækst på passende tidspunkter, og

- når der er tale om tomatafgrøder, der dyrkes til frøavl, og når relevant andre tomatafgrøder, tages yderligere prøver til officiel laboratorietest eller laboratorietest under officielt tilsyn ved benyttelse af metoden i bilag II til diagnosticering, påvisning og identifikation af skadegøreren.

2. Den i artikel 2, stk. 3, omhandlede meddelelse skal omfatte:

i) når det drejer sig om undersøgelser af kartofler:

- det skønnede samlede areal i hektar, hvor der dyrkes læggekartofler og andre kartofler

- stratificering efter kategori læggekartofler og spisekartofler og hvor relevant efter region

- antal prøver udtaget til test og tidspunktet herfor

- antal besigtigelser i marken

- antal (og prøvens størrelse) besigtigelser af knolde

ii) når det drejer sig om undersøgelser af tomater:

- det skønnede samlede areal i hektar, hvor der dyrkes tomater på friland og som væksthusafgrøder

- stratificering efter produktion til frø og frugter og hvor relevant efter region

- antal prøver udtaget til test og tidspunktet herfor

- antal besigtigelser i marken

- antal (og prøvens størrelse) besigtigelser

iii) når det drejer sig om undersøgelser af andre værtsplanter end kartofler og tomater:

- art

- antal udtagne prøver

- det jordstykke eller vandløb, der er taget prøver fra

- analysemetode

iv) når det drejer sig om undersøgelser af vand

- antal prøver

- det jordstykke eller vandløb, der er taget prøver fra

- analysemetode.

BILAG II

Metoden skal for det nævnte plantemateriale, jf. artikel 4 og 5, være i overensstemmelse med Kommissionens beslutning 97/. . ./EF om et foreløbigt testprogram for diagnosticering, påvisning og identifikation af Pseudomonas solanacearum (Smith) Smith (endnu ikke vedtaget af Kommissionen).

BILAG III

1. I ethvert tilfælde af mistanke om forekomst, hvor screening efter den relevante metode i bilag II for det nævnte plantemateriales vedkommende eller i alle andre tilfælde efter en officielt godkendt metode har givet positivt resultat, og der afventes bekræftelse eller afkræftelse efter gennemførelsen af den nævnte metode, tilbageholdes nedennævnte og opbevares hensigtsmæssigt:

- partiet (hvorfra prøven er taget), så vidt muligt i originalemballage med etiket

- den resterende del af prøverne, hvis det er muligt

- eventuelt resterende ekstrakt og andet materiale forberedt til screening, f. eks. objektglas til immunofluorescens, og

- al relevant dokumentation

indtil nævnte metode er gennemført.

2. Ved bekræftelse af skadegørerens tilstedeværelse tilbageholdes nedennævnte og opbevares hensigtsmæssigt:

- det i punkt 1 nævnte materiale, og

- eventuelt en prøve af det inficerede tomat- eller auberginemateriale, som blev podet med knold- eller planteekstraktet, og

- den isolerede kultur med skadegøreren

i mindst en måned efter den i artikel 5, stk. 2, omhandlede meddelelsesprocedure.

BILAG IV

De elementer, der skal tages i betragtning ved den undersøgelse, der omhandles i artikel 5, stk. 1, litra a), nr. i), skal omfatte:

i) produktionssteder:

- hvor der bliver eller har været dyrket kartofler, der er klonbeslægtede med kartofler, som er fundet kontamineret med skadegøreren

- hvor der bliver eller har været dyrket tomater, der kommer fra samme frøkilde som tomater, der er fundet kontamineret med skadegøreren

- hvor der bliver eller har været dyrket kartofler eller tomater, som har været sat under officielt tilsyn på grund af mistanke om skadegørerens forekomst

- hvor der bliver eller har været dyrket kartofler, der er klonbeslægtede med kartofler, som er blevet dyrket på produktionssteder, der mistænkes for at være kontamineret med skadegøreren

- kartofler eller tomater i vækst, der befinder sig i nærheden af kontaminerede produktionssteder, herunder produktionssteder, som direkte eller via en maskinstation deler produktionsudstyr- og anlæg

- hvor der benyttes overfladevand til vanding eller sprøjtning fra kilder, som er bekræftet eller mistænkt for at være kontamineret med skadegøreren

- hvor der benyttes overfladevand til vanding og sprøjtning fra kilder, der bruges i fællesskab med produktionssteder, som er bekræftet eller mistænkt for at være kontamineret med skadegøreren, og

ii) overfladevand, der benyttes til vanding eller sprøjtning af marker eller produktionssteder, som er bekræftet at være kontamineret med skadegøreren.

BILAG V

1. De elementer, der skal tages i betragtning ved bestemmelse af den sandsynlige kontaminerings omfang, jf. artikel 5, stk. 1, litra a), nr. iii), skal omfatte:

- det nævnte plantemateriale, som dyrkes på et produktionssted, der er erklæret kontamineret efter artikel 5, stk. 1, litra a), nr. ii)

- produktionssteder med en produktionsforbindelse til det nævnte plantemateriale, der er erklæret kontamineret efter artikel 5, stk. 1, litra a), nr. ii), herunder produktionssteder, som direkte eller via en maskinstation deler produktionsudstyr- og anlæg

- det nævnte plantemateriale, som produceres på det/de produktionssteder, der omhandles i foregående led, eller som befandt sig på sådanne produktionssteder i den periode, hvor det nævnte plantemateriale, der er erklæret kontamineret efter artikel 5, stk. 1, litra a), nr. ii), var på de produktionssteder, der omhandles i første led

- centrallagre, som håndterer det nævnte plantemateriale fra ovennævnte produktionssteder

- maskiner, køretøjer, beholdere, herunder pakkemateriale eller enheder deraf og enhver anden genstand, der kan have været i kontakt med det nævnte plantemateriale, der er erklæret kontamineret efter artikel 5, stk. 1, litra a), nr. ii)

- det nævnte plantemateriale, der opbevares i eller er i kontakt med noget af det i foregående led omhandlede, forud for at dette er blevet rengjort og dekontamineret

- som resultat af undersøgelse og test, jf. artikel 5, stk. 1, litra a), nr. i), for kartoflers vedkommende knolde eller planter med samme klonoprindelse og for tomaters vedkommende med samme frøkilde som det nævnte plantemateriale, der er erklæret kontamineret efter artikel 5, stk. 1, litra a), nr. ii), og for hvilke undersøgelser angiver, at kontaminering er sandsynlig

- produktionssteder med det nævnte materiale, som benytter vand til vanding eller sprøjtning, der er erklæret kontamineret efter artikel 5, stk. 1, litra c), nr. ii)

2. Bestemmelsen af mulig spredning, jf. artikel 5, stk. 1, litra a), nr. iv), og artikel 5, stk. 1, litra c), nr. ii, skal omfatte:

i) for tilfælde som omhandlet i artikel 5, stk. 1, litra a), nr. iv), tages følgende i betragtning:

- afstanden til andre produktionssteder, der dyrker det nævnte plantemateriale

- læggekartoffellagre, der er fælleslagre

- produktionssteder, som benytter overfladevand til vanding eller sprøjtning af det nævnte plantemateriale, i tilfælde hvor der er eller har været risiko for overfladevandsafstrømning fra produktionssteder, der er erklæret kontamineret efter artikel 5, stk. 1, litra a), nr. ii)

ii) for tilfælde, hvor overfladevand er erklæret kontamineret efter artikel 5, stk. 1, litra c), nr. ii):

- produktionssteder, som producerer det nævnte plantemateriale og støder op til vand, der er erklæret kontamineret

- eventuelt særskilt vandingsbassin, som har tilknytning til vand, der er erklæret kontamineret.

3. Oplysningerne i den meddelelse, der omhandles i artikel 5, stk. 2, første afsnit, skal omfatte:

- dato for indberetning af mistanke om forekomst efter artikel 4 og prøvetagning efter artikel 5

- for kartoffelsendinger eller -partier, der er erklæret kontamineret, de certifikater, der foreskrives i artikel 7 eller 8 direktiv 77/93/EØF, eller henholdsvis plantepasnummer eller registreringsnummer for kartoffelavlere, fælleslagre og forsendelsescentre

- for tomatplantesendinger eller -partier, der er erklæret kontamineret, de certifikater, der foreskrives i artikel 7 eller 8 i direktiv 77/93/EØF, samt plantepasnummer i henhold til bilag V, del A, afsnit I, punkt 2.2., til direktiv 77/93/EØF

- sortsnavn og -kategori for læggekartoffellagre og om muligt andre tilfælde

- en beskrivelse af enkeltheder om den erklærede kontaminering og zoneafgrænsning

- den adresse, hvor materiale tilbageholdes og opbevares efter bilag III, punkt 2.

BILAG VI

1. Destruktion som omhandlet i artikel 6, stk. 1, foretages alt efter det nævnte plantemateriales type ved:

- forbrænding, eller

- dyb nedgravning på et officielt godkendt sted, hvor der ikke er nogen risiko for udsivning til landbrugsjord eller kontakt med vandkilder, som kunne benyttes til vanding af landbrugsjord, eller

- industriel forarbejdning ved direkte, øjeblikkelig levering til et forarbejdningsanlæg med officielt godkendte faciliteter til bortskaffelse af affald, som er i overensstemmelse med bilag VII, eller

- andre foranstaltninger, forudsat at det er blevet fastslået, at der ikke er nogen påviselig risiko for, at skadegøreren spredes; sådanne foranstaltninger skal meddeles Kommissionen og de øvrige medlemsstater.

2. Den korrekte brug eller bortskaffelse af det nævnte plantemateriale, jf. artikel 6, stk. 2, under tilsyn af pågældende medlemsstaters officielle ansvarlige organer og med passende kommunikation mellem de officielle ansvarlige organer for at sikre sådant tilsyn på ethvert tidspunkt er følgende:

i) for kartoffelknolde:

- brug som spisekartofler til konsum efter pakning på steder med passende faciliteter til bortskaffelse af affald, så de er klar til direkte levering og brug uden ompakning, og er bestemt til sådan direkte levering og brug, eller

- brug som spisekartofler til industriel forarbejdning og bestemt til direkte, øjeblikkelig levering til et forarbejdningsanlæg med passende faciliteter til bortskaffelse af affald, eller

- anden brug eller bortskaffelse, såfremt det er fastslået, at der ikke er nogen påviselig risiko for, at skadegøreren spredes

ii) for tomatfrugter:

- brug af frugten til industriel forarbejdning ved direkte, øjeblikkelig levering til et forarbejdningsanlæg med passende faciliteter til bortskaffelse af affald, og bortskaffelse af planteaffald, herunder frø, på passende måde, eller

- brug af frugten til konsum efter pakning på steder med passende faciliteter til bortskaffelse af affald, eller

- anden brug eller bortskaffelse, såfremt det er fastslået, at der ikke er nogen påviselig risiko for, at skadegøreren spredes

iii) for dele af andre planter:

- destruktion, eller

- anden brug eller bortskaffelse, såfremt det er fastslået, at der ikke er nogen påviselig risiko for, at skadegøreren spredes; sådanne foranstaltninger skal meddeles Kommissionen og de øvrige medlemsstater.

3. De egnede metoder til dekontaminering af de genstande, der omhandles i artikel 6, stk. 3, er rengøring og når relevant desinficering, således at der ikke er nogen påviselig risiko for, at skadegøreren spredes, og metoderne skal følges under tilsyn af medlemsstaternes officielle ansvarlige organer.

4. Den række foranstaltninger, der skal gennemføres af medlemsstaterne i afgrænsede zoner som fastsat i artikel 5, stk. 1, litra a, nr. iv), og litra c), nr. ii), og omhandlet i artikel 6, stk. 4, omfatter:

4.1. I tilfælde, hvor produktionssteder er erklæret kontaminerede efter artikel 5, stk. 1, litra a), nr. ii):

a) i en mark eller enhed med beskyttet planteproduktion, der er erklæret kontamineret efter artikel 5, stk. 1, litra a), nr. ii), gælder følgende:

i) - i mindst fire vækstår efter erklæringen om kontaminering

- skal der træffes foranstaltninger til at eliminere spildkartofler og selvsåede tomatplanter eller andre værtsplanter for skadegøreren, herunder ukrudt af natskyggefamilien, og

- må der ikke udplantes nogen kartoffelknolde eller -planter eller andre værtsplanter for skadegøreren, herunder tomatplanter og -frø eller afgrøder, for hvis vedkommende der er en åbenbar risiko for, at skadegøreren kan overleve eller spredes

- i den første kartoffel- eller tomatdyrkningsperiode efter den i foregående led nævnte periode, dog på betingelse af, at marken er fundet fri for spildkartofler og selvsåede tomatplanter eller andre værtsplanter, herunder ukrudt af natskyggefamilien, i mindst to på hinanden følgende vækstår forud for udplantning

- skal der foretages en officiel undersøgelse omfattende test som beskrevet i artikel 2, stk. 1, og

- for kartoflers vedkommende må officielt certificerede læggekartofler kun lægges til produktion af spisekartofler, og

- for tomaters vedkommende må der kun udplantes tomatplanter, for hvilke der er udstedt et plantepas i henhold til artikel 10 i direktiv 77/93/EØF på grundlag af den undersøgelse, som er foretaget efter samme direktivs artikel 6 til konstatering af, at der er overensstemmelse med bestemmelserne deri (i det følgende benævnt »plantepas«), eller tomatplanter, der er tiltrukket af frø på produktionsstedet og officielt kontrolleret og fundet fri for skadegøreren

- i den kartoffel- eller tomatdyrkningssæson, der følger efter den i foregående led nævnte periode, og efter et passende sædskifte, lægges for kartoflers vedkommende officielt certificerede læggekartofler til avl af frø eller spisekartofler, og der skal for såvel kartoflers som tomaters vedkommende foretages en officiel undersøgelse som beskrevet i artikel 2, stk. 1, eller

ii) - i de fem vækstår, der følger efter erklæringen om kontaminering

- skal der træffes foranstaltninger til at eliminere spildkartofler og selvsåede tomatplanter eller andre værtsplanter for skadegøreren, herunder ukrudt af natskyggefamilien, og

- marken skal i de første tre år enten etableres som helbrak eller med korn, bortset fra majs, eller vedvarende græs med hyppige, dybe slæt eller intensiv græsning eller som græs til frøavl efterfulgt af udplantning i de to følgende år med ikke-værtsplanter for skadegøreren, for hvis vedkommende der ikke er nogen åbenbar risiko for, at skadegøreren kan overleve eller spredes

- i den første kartoffel- eller tomatdyrkningssæson efter den i foregående led nævnte periode

- må der for kartoflers vedkommende kun lægges officielt certificerede læggekartofler til avl af frø eller spisekartofler, eller

- må der for tomaters vedkommende kun udplantes tomatplanter med ledsagende plantepas eller tomatplanter, der er tiltrukket af frø på produktionsstedet og officielt inspiceret og fundet fri for skadegøreren

og der skal foretages en officiel undersøgelse som beskrevet i artikel 2, stk. 1

b) på andre marker:

- i det vækstår, der følger erklæringen om kontaminering:

- må der ikke udplantes kartoffelknolde eller -planter eller andre værtsplanter for skadegøreren, og der skal træffes foranstaltninger til at eliminere spildkartofler og selvsåede tomatplanter og andre værtsplanter, herunder hvor relevant ukrudt af natskyggefamilien, eller

- må der for kartoffelknoldes vedkommende kun lægges officielt certificerede læggekartofler til avl af spisekartofler og for tomaters vedkommende kun udplantes tomatplanter med ledsagende plantepas eller tomatplanter, der er tiltrukket af frø på produktionsstedet og officielt kontrolleret og fundet fri for skadegøreren, forudsat at de officielle ansvarlige organer finder det godtgjort, at risici for spildkartofler og selvsåede tomatplanter eller andre værtsplanter for skadegøreren, herunder ukrudt af natskyggefamilien, er elimineret. Afgrøder i vækst skal inspiceres på passende tidspunkter, og spildkartofler skal testes for skadegøreren; for kartoflers vedkommende skal også høstede knolde inspiceres

- i det første vækstår efter det i første led nævnte vækstår:

- må der for kartoflers vedkommende kun lægges officielt certificerede læggekartofler til avl af frø eller spisekartofler, eller

- må der for tomaters vedkommende kun udplantes tomatplanter med ledsagende plantepas eller tomatplanter, der er tiltrukket af frø på produktionsstedet og officielt inspiceret og fundet fri for skadegøreren

- i mindst det andet vækstår efter det i første led nævnte vækstår:

- må der for kartoflers vedkommende kun lægges officielt certificerede læggekartofler eller læggekartofler, der er dyrket under officielt tilsyn af officielt certificerede læggekartofler, til avl af frø eller spisekartofler, eller

- må der for tomaters vedkommende kun udplantes tomatplanter med ledsagende plantepas eller tomatplanter, der er tiltrukket af frø på produktionsstedet og officielt kontrolleret og fundet fri for skadegøreren

- i hvert af de i de foregående led nævnte vækstår skal der træffes foranstaltninger til at eliminere spildkartofler og selvsåede tomatplanter eller andre værtsplanter for skadegøreren, herunder ukrudt af natskyggefamilien, og der skal foretages en officiel undersøgelse som beskrevet i artikel 2, stk. 1; i tilfælde hvor der er lagt læggekartofler til frøavl, skal der foretages test af knolde

c) straks efter erklæringen om kontaminering efter artikel 5, stk. 1, litra a), nr. ii), og i hvert af de følgende vækstår til og med den første kartoffel- eller tomatdyrkningssæson, som er tilladt på marker, der er erklæret kontaminerede som beskrevet i litra a):

- skal alle maskiner og lagerfaciliteter på produktionsstedet, der indgår i kartoffel- eller tomatavl, rengøres og hvor relevant desinficeres efter passende metoder som beskrevet i punkt 3

- skal der indføres officiel kontrol med vandings- og sprøjteprogrammer, herunder eventuelt forbud mod vanding og sprøjtning, for at hindre, at skadegøreren spredes

d) i en enhed med beskyttet planteproduktion, der er erklæret kontamineret efter artikel 5, stk. 1, litra a), nr. ii), hvor det er muligt at udskifte vækstmediet fuldstændigt:

- må der ikke udplantes nogen kartoffelknolde eller -planter eller andre værtsplanter for skadegøreren, herunder tomatplanter og -frø, medmindre nævnte enhed har været underkastet foranstaltninger under officielt tilsyn til at eliminere skadegøreren og fjerne alt værtsplantemateriale, herunder i det mindste en fuldstændig udskiftning af vækstmedium samt rengøring og hvor relevant desinficering af nævnte enhed og alt udstyr, således at enheden derefter fra de officielle ansvarlige organer har fået godkendelse til at producere kartofler eller tomater, og

- for kartoffelavls vedkommende skal denne produktion være fra officielt certificerede læggekartofler eller fra miniknolde eller mikroplanter hidrørende fra testet materiale; for tomatavls vedkommende skal denne produktion være fra tomatplanter med ledsagende plantepas eller fra frø, der er officielt inspiceret i løbet af vækstsæsonen for tilstedeværelse af skadegøreren

- skal der indføres officiel kontrol med vandings- og sprøjteprogrammer, herunder eventuelt forbud mod vanding og sprøjtning, for at hindre, at skadegøreren spredes.

4.2. Uden at dette berører foranstaltningerne i punkt 4.1, skal medlemsstaterne i en afgrænset zone:

a) straks og i mindst tre vækstår efter erklæringen om kontaminering:

aa) i tilfælde, hvor den afgrænsede zone er bestemt efter artikel 5, stk. 1, litra a), nr. iv):

- drage omsorg for, at deres officielle ansvarlige organer fører tilsyn med foretagender, som dyrker, opbevarer eller håndterer kartoffelknolde eller tomater, såvel som med foretagender, der arbejder med maskiner til kartoffel- eller tomatavl som maskinstation

- kræve rengøring og hvor relevant desinficering af sådanne foretagenders maskiner og lagre ved brug af passende metoder som beskrevet i punkt 3

- kræve, at der kun udplantes certificeret frø eller frø dyrket under officielt tilsyn til al kartoffeldyrking i zonen

- kræve, at der kun udplantes tomatplanter med ledsagende plantepas eller tomatplanter tiltrukket af frø på det pågældende produktionssted, og som er officielt inspiceret og fundet fri for skadegøreren, til al tomatdyrkning i zonen

- kræve, at indhøstede kartoffelfrølagre håndteres adskilt fra lagre med frø af spisekartofler på alle foretagender i zonen

- foretage en officiel undersøgelse som beskrevet i artikel 2, stk. 1

ab) i tilfælde, hvor overfladevand er erklæret kontamineret efter artikel 5, stk. 1, litra c), nr. ii), eller indgår i de elementer, der giver mulighed for spredning af skadegøreren efter bilag V, punkt 2:

- foretage en årlig undersøgelse så passende tidspunkter, herunder prøvetagning af overfladevand og passende værtsplanter af natskyggefamilien i de pågældende vandkilder samt test efter metoderne i bilag II

- indføre officiel kontrol med vandings- og sprøjteprogrammer, herunder forbud mod benyttelse af vand, der er erklæret kontamineret, til vanding eller sprøjtning af det nævnte materiale og hvor relevant andre værtsplanter, for at hindre, at skadegøreren spredes. Et sådant forbud kan tages op til fornyet overvejelse ud fra resultaterne af ovennævnte årlige undersøgelse.

- i tilfælde, hvor udledinger af spildevand er kontaminerede, indføre officiel kontrol med bortskaffelse af affald fra industrielle forarbejdnings- eller pakkevirksomheder, der håndterer det nævnte materiale

b)eventuelt indføre et program til udskiftning af alle lagre af læggekartofler i løbet af en rimelig tid.

4.3. Enkelthederne i den i artikel 6, stk. 4, omhandlede meddelelse skal omfatte:

- de foranstaltninger, der er gennemført efter punkt 4.1 og 4.2.

- registreringsnumrene på kartoffelavlere, fælleslagre og ekspeditionscentre i den afgrænsede zone samt i givet fald registreringsnumrene på tomatavlere i den afgrænsede zone.

BILAG VII

De officielt godkendte faciliteter til bortskaffelse af affald, der omhandles i bilag VI, stk. 1, tredje led, skal være i overensstemmelse med nedenstående bestemmelser, således at risikoen for spredning af skadegøreren undgås:

i) affald fra forarbejdning af kartofler og tomater (herunder kasserede kartofler og skræller samt tomater) og alt andet fast affald i forbindelse med kartoflerne og tomaterne skal bortskaffes ved:

- dyb nedgravning på et officielt godkendt sted, hvor der ikke er nogen risiko for udsivning til landbrugsjord eller kontakt med vandkilder, som kunne benyttes til vanding af landbrugsjord. Affaldet skal føres direkte til det godkendte sted på så sikre betingelser, at der ikke er nogen risiko for tab af affaldet, eller

- forbrænding

ii) flydende affald fra forarbejdning: inden flydende affald, der indeholder opslæmmede faste stoffer, bortskaffes, skal det filtreres eller gennemgå fældningsprocesser, således at sådanne faste stoffer fjernes. De faste stoffer skal bortskaffes som beskrevet i nr. i).

Derefter skal det flydende affald

- gennemgå anaerob behandling efterfulgt af aerob destruktion, således at der ikke er nogen risiko for, at skadegøreren overlever, eller

- opvarmes til mindst 70 °C i mindst 30 minutter inden bortskaffelsen, eller

- udledes i tidevand, eller

- bortskaffes på anden vis, forudsat at det sker efter officiel godkendelse og under officielt tilsyn, således at der ikke er nogen fare for, at affaldet kan komme i kontakt med landbrugsjord. Enkelthederne herom skal meddeles de øvrige medlemsstater og Kommissionen.